قاسم امين (نطق: /ˈʔæːsem æˈmiːn/) ( 1 ديسمبر 1863 - 23 ابريل 1908) كان من مؤسسين الحركة الوطنيه المصريه و جامعة القاهرة , اشتهر بانه زعيم الحركة النسائية فى مصر فيه اختلاف على جنسية والده يعني فيه ناس بيقولوا كۏردي و ناس تانيه بتقول انه عثماني بس امه مصريه اتولد فى صعيد مصر بالتحديد فى طُرة. اخد ليسانس الحقوق سنة 1881 اشتغل شوية محامي بعد كدة راح فرنسا ودرس القانون فى جامعة مونبلييه. ولما رجع كان متاثر بمجتمع فرنسا وحرية التفكير هناك وشاف ان فيه عادات فى مصر مش اساسها الاسلام وكان من مؤيدين محمد عبده. وكان بيكتب فى جرنان المؤيد عن المجتمع المصري ومشاكله. بعد مارجع قاسم امين من فرنسا الف كتاب اسمه المصريون رد فيه علي تهم الدوق داركور للمصريين بالتخلف فى العادات الاجتماعيه اللى بتفرق بين الراجل والست، و الغريب انه فى الكتاب ده دافع عن الحجاب، وفصل الراجل عن الست، وحاول تبرير عادات المجتمع الشرقي التقليديه. لكنه بعد اقامته فى مصر بفتره حضر صالون ثقافي لاميره اسمها نازلي فاضل، كان بيحضره مثقفيين و مفكريين فى المجتمع المصري ساعتها، والظاهر انه تآثر بشخصيه نازلي فاضل لانها كانت امرآه متعلمه و مثقفه بس ملتزمه بالدين والاخلاق فى نفس الوقت.